KIRJALLINEN KYSYMYS E-0630/03 esittäjä(t): Antonios Trakatellis (PPE-DE) komissiolle. Kreikkalainen koulutus.



Virallinen lehti nro 192 E , 14/08/2003 s. 0210 - 0211



KIRJALLINEN KYSYMYS E-0630/03 esittäjä(t): Antonios Trakatellis (PPE-DE) komissiolle (4. maaliskuuta 2003) Aihe: Kreikkalainen koulutus Komission opetusministerineuvostolle antaman asiakirjan mukaan jäsenvaltioiden on saavutettava opetusjärjestelmän viisi arvosteluperustetta vuoteen 2010 mennessä. Koska kreikkalaiset opiskelijat ovat jääneet jälkeen lukemisessa, tekstinymmärtämisessä, matematiikassa ja luonnontieteissä sekä elinikäisen oppimisen alalla, voiko komissio ilmoittaa: 1. Mihin toimiin se on ryhtynyt tai se aikoo ryhtyä parantaakseen tilannetta Kreikassa ja edistääkseen kriteerien saavuttamista koskevia pyrkimyksiä? 2. Mihin toimiin Kreikan valtio on ryhtynyt edellä mainittujen kreikkalaisia opiskelijoita koskevien ongelmien vuoksi, ja onko se pyytänyt EU:lta tukea? 3. Onko sillä tietoa, mihin toimiin Kreikan hallitus aikoo ryhtyä parantaakseen elinikäisen oppimisen edellytyksiä? 4. Mihin toimiin Kreikka on ryhtynyt parantaakseen opettajien ja kouluttajien kouluttamista? 5. Onko se ryhtynyt toimiin edistääkseen tietoyhteiskuntaan liittyviä taitoja? Viviane Redingin komission puolesta antama vastaus (31. maaliskuuta 2003) Koulutuksen eurooppalaisia vertailuarvoja koskevassa tiedonannossaan, joka annettiin 20. marraskuuta 2002, komissio ehdotti viittä eurooppalaista vertailuarvoa(1) ja kehotti neuvostoa hyväksymään tiedonannossa esitetyt vertailuarvot toukokuuhun 2003 mennessä. Neuvoston 6. helmikuuta 2003 pitämässä kokouksessa valtuuskuntien enemmistö oli laajalti yksimielinen ehdotettujen eurooppalaisten vertailuarvojen alustavasta valinnasta seuraavilla viidellä alalla: - koulunsa ennenaikaisesti keskeyttäneet nuoret - matematiikan, luonnotieteiden ja tekniikan alojen tutkinnot - henkilöt, jotka ovat päättäneet ylemmän keskiasteen koulutuksen - keskeiset taidot (lukutaito, matemaattinen ja luonnontieteellinen osaaminen - elinikäinen oppiminen. Koulutusta käsittelevä komitea (neuvoston työryhmä) neuvottelee parhaillaan näistä vertailuarvoista ja tekee niihin muutoksia, jotka neuvoston on tarkoitus hyväksyä toukokuussa 2003. Komissio haluaa korostaa, ettei kyse ole kriteereistä, joita jäsenvaltioiden on pakko noudattaa, vaan yhteisesti sovituista päämääristä. Arvoisan parlamentin jäsenen kysymyksiin vastattakoon seuraavasti: 1. Euroopan koulutusjärjestelmien tavoitteiden yksityiskohtainen seurantaohjelma(2) on neuvoston ja komission kattava vastaus tietoyhteiskunnan, maailmanlaajuistumisen ja yhteisön laajentumisen asettamiin haasteisiin. Ohjelmassa esitetään avainalueet, joita on kohennettava, jotta saavutetaan sovitut kolme strategista tavoitetta ja niihin liittyvät 13 tavoitetta. Yksityiskohtaisessa seurantaohjelmassa neuvosto ja komissio asettavat itselleen kunnianhimoiset mutta realistiset tavoitteet. Ne ovat lisäksi sopineet, että näiden tavoitteiden saavuttaminen perustuu poliittiseen yhteistyöhön, jossa käytetään Lissabonissa 23. ja 24. maaliskuuta 2000 kokoontuneen Eurooppa-neuvoston päätelmissä määriteltyä uutta avointa koordinointimenetelmää, jolla levitetään hyviä toimintatapoja ja lisätään lähentymistä EU:n tärkeimpiin päämääriin. Ne korostivat, että avoimessa koordinointimenetelmässä kehitetään välineitä, esimerkiksi indikaattoreita ja vertailuarvoja, hyvien toimintatapojen vertailua, säännöllisin väliajoin toteutettavaa seurantaa, arviointia sekä vastavuoroisina oppimisprosesseina järjestettävää vertaisarviointia. Kertomus yksityiskohtaisen seurantaohjelman puitteissa saavutetusta edistyksestä esitetään keväällä 2004 kokoontuvalle Eurooppa-neuvostolle. 2.5. Nämä kysymykset tulisi esittää Kreikan opetusministeriölle. (1) KOM(2002) 629 lopullinen. (2) EYVL C 142, 14.6.2002.